
Brainbow ritmus I-II.

Kulcsszavak: agytérképezés; szinapszisok; tudomány
A Brainbow ritmus I-II. művészi formában mutatja be a tudományos agytérképezési módszerek eredményeit. A Brainbow vizsgálati módszer során fluoreszkáló fehérjékkel színezik a neuronokat, megkönnyítve azok elkülönítését és vizsgálatát. Az első festmény a neuronok eredeti elhelyezkedését ábrázolja a hippokampuszban, ami az általam „rendezett káosznak” nevezett koncepciót követi. A második festmény szabályos, szimmetrikus félkörívekre épül, mesterséges érzetet keltve, és hasonlít a katedrálisok rózsaablakaira, vagy a fraktálokra. Célom, hogy a néző meditatív állapotba kerüljön, és mindeközben szánjon időt önreflexióra a tudomány és a művészet eszközével. A neuronok testünk nélkülözhetetlen alapkövei, ezek tesznek minket azokká, akik vagyunk. Vizsgálatuk ezáltal egy önmegismerési folyamat is, természetünkből fakadó végtelen kíváncsiságunk kielégítésére történő kísérlet — és ki tudja, mi máshoz fog még vezetni ez az út.



